L 335/42
ET
Euroopa Liidu Teataja
29.12.2022
Artikkel 4
Loamenetluse kiirendamine päikeseenergiaseadmete paigaldamise puhul
1.
Kui paigaldatakse päikeseenergiaseadmeid ja samas kohas asuvaid energiasalvestusvahendeid, sealhulgas ehitistesse integreeritud päikeseenergiaseadmeid ja katustel asuvaid päikeseenergiaseadmeid olemasolevatele või tulevastele tehisrajatistele, välja arvatud tehisveekogude pinnad, ei kesta loamenetlus üle kolme kuu, tingimusel et selliste rajatiste põhiotstarve ei ole päikeseenergia tootmine.
Erandina direktiivi 2011/92/EL artikli 4 lõikest 2 ning II lisa punkti 3 alapunktidest a ja b, tõlgendatuna eraldi või koostoimes nimetatud direktiivi II lisa punkti 13 alapunktiga a, vabastatakse selliste päikeseenergiaseadmete paigaldamine nõudest teha kindlaks, kas projekti puhul tuleb teha keskkonnamõju hindamine, kui selline nõue on kohaldatav, või nõudest teha sihipärane keskkonnamõju hindamine.
2.
Liikmesriigid võivad teatavad alad või struktuurid lõike 1 sätete kohaldamisalast välja jätta kultuuri- või ajaloopärandi kaitsmise põhjustel või riigikaitse huvidega või ohutusega seotud põhjustel.
3.
Loamenetluse puhul, mis puudutab selliste päikeseenergiaseadmete paigaldamist, sealhulgas oma tarbeks toodetava taastuvenergia tarbijate jaoks, mille võimsus on kuni 50 kW, loetakse luba antuks, kui asjaomased asutused või üksused ei ole vastanud ühe kuu jooksul taotluse esitamisest, eeldusel et päikeseenergiaseadme võimsus ei ole suurem kui jaotusvõrgu võrguühenduse olemasolev võimsus.
4.
Kui käesoleva artikli lõikes 3 osutatud võimsuskünnise kohaldamine toob elektrivõrgu toimimisele kaasa olulise halduskoormuse või piirangu, võivad liikmesriigid kohaldada madalamat künnist, tingimusel et see jääb üle 10,8 kW.
5.
Kõik lõikes 1 osutatud loamenetlustest tulenevad otsused avalikustatakse kooskõlas kehtivate kohustustega.
Artikkel 5
Taastuvelektrijaamade ajakohastamine
1.
Projektide ajakohastamise loamenetlus, sealhulgas load, mis on seotud võrguga ühendamiseks vajalike vahendite uuendamisega, kui ajakohastamine toob kaasa võimsuse suurenemise, ei ületa kuute kuud, mis hõlmab keskkonnamõju hindamist, kui see on nõutud asjakohaste õigusaktidega.
2.
Kui ajakohastamise tulemusel ei suurene taastuvelektrijaama võimsus rohkem kui 15 % ja ilma et see mõjutaks vajadust hinnata võimalikku keskkonnamõju vastavalt käesoleva artikli lõikele 3, antakse ülekande- või jaotusvõrgu võrguühenduste jaoks luba kolme kuu jooksul pärast asjaomasele üksusele taotluse esitamist, välja arvatud juhul, kui esinevad põhjendatud ohutusprobleemid või süsteemi osad ei ühildu tehniliselt.
3.
Kui taastuvelektrijaama või sellega seotud võrgutaristu ajakohastamisel, mis on vajalik taastuvate energiaallikate integreerimiseks elektrisüsteemi, tuleb kindlaks teha, kas projekti puhul on vaja keskkonnamõju hindamise menetlust või keskkonnamõju hindamist vastavalt direktiivi 2011/92/EL artiklile 4, piirdub selline eelnev kindlakstegemine ja/või keskkonnamõju hindamine võimaliku olulise mõjuga, mis tuleneb projekti muutmisest või laiendamisest võrreldes algprojektiga.